
A soproni hospesek jogállása és helye a határőrzési feladatokat ellátó nyugat-magyarországi hospesközösségek között a XIII. században

Kulcsszavak: hospesközösség; határvédelem; jogállás; kiváltságlevél; vámmentesség
Dolgozatom a XIII. századi magyarországi hospesközösségek, különösen Sopron, illetve a hozzá hasonló nyugatmagyarországi közösségek jogtörténeti és hadtörténeti szerepét vizsgálja. Kutatásom kiemelt, központi kérdése: vajon a határvédelemmel járó többletkötelezettségekért cserébe jártak-e többletjogosultságok ezen hospeseknek? Dolgozatom 31 korabeli oklevél elemzésén keresztül kívánja feltárni a határvédelmi feladatok és a hospesközösségek jogállásának összefüggéseit, a középkori magyar hadtörténet, jogtörténet és városfejlődés közös metszeteit, valamint a hadtörténeti események jogi dokumentumok és jogtörténeti szemléleten keresztül való elemzésével új szempontokat nyitni azok értelmezésében.
Elemzésem nóvumának azt tartom, hogy a korabeli oklevelek összehasonlító vizsgálatát végeztem el, amelyeket az általam felállított kettős tipizálás szerint két csoportba osztottam: a nyugatmagyarországi határőrközösségekébe, illetve egy kontrollcsoportéba. Előbbibe az oklevelek elbeszélő része alapján, az általam határvédelmi jelentőségűnek ítélt települések kerültek, úgymint: Sopron, Pozsony, Győr, Vasvár és Zágráb, utóbbiba a fennmaradó két tucat hospesközösség. Összehasonlítási szempontjaim pedig a következők voltak: védelmi funkció megjelenései, gazdasági rendelkezések és az igazságszolgáltatással kapcsolatos rendelkezések. A teljesség kedvéért összehasonlítást végeztem más, alapvetően szintén védelmi feladatot ellátó, vagy hadakozó közösségekkel is a korszakból, tehát a szászokkal, illetve a magyarósdi őrökkel.
Összességében dolgozatomban megállapítom, hogy a határőrközöségek valóban kaptak többletjogokat a többi hospesközösséghez képest - még ha a vizsgált jogállás heterogenitása folytán nem is feltétlenül fekete-fehér az eredmény – és hogy ez a kiváltság ezen közösségek körében általános jelleggel a vámmentesség volt.



